ཁོང་གི་གསུང་རྩོམ་གྱི་ནང་དུ་རྒྱུན་པར་སྤྱོད་པའི་བརྡ་ཆད་གཙོ་བོ་ཁག་ཅིག་ཡོད་པ་རེད་དེ།དེ་དག་ནིསེམས་ལྡན་ནམ་བདག་གམ་ཆོས་ཅནདང་།ཀུན་ཏུ་རྟོག་པའམ་བློས་བྱས་པ།མཚོན་བྱེད་ཀྱི།བདེན་པའམ་མངོན་སུམ།ཕ་རོལ་པོའམ་གཞན་དགལ་སོགས་པ་ཡིན།གལ་ཏེ་ཏེ་རི་ད་ཡིས་ཕ་རོལ་པོ་ཡིད་འདྲེན་པར་བྱེད་པའི་རྒྱུ་ནི་ཁོའི་མི་རྣམས་བཟི་བར་བྱེད་པའི་གཞུང་ལུགས་ཟབ་མོ་གོ་དཀའ་བ་དེ་ཡིན་ཞིང་།ཧྥོ་ཁོལ་ཐིཡི་ནི་ཕོ་མོའི་མཚན་མའི་སྟེང་ལ་བཟུང་བའི་ལྟ་བ་མཁྲེགས་པོ་དེ་ཡིན་པར་འཚལ་ན།རི་རེག་གི་ནི་མི་ཐམས་ཅད་ལ་གསལ་ཆ་ཡོད་པའི་ཁོའི་ཡ་མ་བརླ་དང་ཁུངས་མེད་ཀྱི་ལྟ་སྤྱོད་དག་ཡིན་པར་ངེས།རིག་པ་སྨྲ་བ་གཞན་དག་དང་མི་འདྲ་བར་ཁོ་ལ་སློབ་མ་གཅིག་ཀྱང་མེད་པས་རི་རེག་གི་གྲུབ་མཐའ་ཞེས་པའང་ཞིག་ཀྱང་གྲུབ་ཏུ་མེད།ཁོས་ཐ་ན་རང་གི་དགག་རྒྱག་གི་ཐབས་ལམ་དེ་སྤྱད་ནས་རང་གི་ལྟ་གྲུབ་དག་ལའང་དགག་པ་གཏོང་ཞིང་།སྤྱི་ཚོགས་ཀྱིའམ་རང་བྱུང་གི་སྣང་ཚུལ་ཅི་ཡང་གཏོང་གི་མེད་པར་དེ་དག་གཞུང་ལུགས་ཀྱི་རང་བཞིན་ཅན་དུ་གཏོང་གི་ཡོད།དཔེར་ན་ཁོས་མི་རྣམས་གློག་སྐས་ནང་དུ་སྡོད་དུས་མཚམས་མེད་པར་སྒོ་གཏན་བྱེད་ཀྱི་མཐེབ་གནོན་དེ་ཡང་དང་ཡང་དུ་གནོན་གྱི་ཡོད་པ་མཐོང་ནས།སྒོ་གཏན་མཐེབ་གནོན་ཡང་ཡང་མནན་པ་དེས་སྒོ་རྒྱག་པ་ཇེ་མགྱོགས་སུ་གཏོང་མི་ཐུབ་ནའང་།དེས་མི་རྣམས་ལ་རང་གི་བྱ་བ་དེས་སྒོ་རྒྱག་པ་མགྱོགས་སུ་བཏང་བའི་འཁྲུལ་སྣང་ཞིག་སྟེར་གྱི་ཡོད་པ་རེད།འཁྲུལ་སྣང་དེ་དང་ནུབ་ཕྱོགས་ཀྱི་རང་དབང་དམངས་གཙོའི་སྤྱི་ཚོགས་ནང་གི་སྐྱབས་རེ་མེད་པའི་སྤྱི་དམངས་ཀྱི་ངང་ཚུལ་དང་འདྲ་བ་སྟེ།སྤྱི་དམངས་འདི་དག་གིས་འདེམས་ཤོག་འཕངས་པ་ལས་རང་ཉིད་ཆབ་སྲིད་ཀྱི་བྱེད་སྒོ་ལ་ཞུགས་ཡོད་སྙམ་གྱི་ཡོད་ནའང་།དོན་ལ་ཏང་ཁག་གཉིས་ཀྱིས་སྔ་མོ་ནས་གྲོས་བྱས་ཏེ་ལྟ་བ་མཐུན་པོ་བྱུང་ཡོད་པས།སྤྱི་དམངས་འདི་དག་ལ་གདམ་གསེས་བྱ་བའི་ཡུལ་ཞིག་གཏན་ནས་མེད།དེ་ནི་གློག་སྐས་ཀྱི་མཐེབ་སྒོ་གནོན་པའི་འཁྲུལ་སྣང་དང་འདྲ་བོ་རེད་ཅེས་གསུངས་ཡོད།